Ons Klyntji was die eerste tydskrif in Afrikaans. Op die eerste Afrikaanse taalkongres in die Paarl, op die 15de en 16de Januarie 1896, is besluit om ‘n Afrikaanse tydskrif in die lewe te roep, wat neutraal sou staan ten opsigte van die politieke vraagstukke van die tyd. By die kongres het Ons Klyntji reeds 500 intekenaars gewerf, wat binne die eerste jaar tot 3 000 gestyg het. Ds. S.J. du Toit is aangestel as die eerste redakteur.  Die kongres is gereël deur die Genootskap van Regte Afrikaners wat tydens 'n vergadering op sy twintigste verjaarsdag, d.w.s. 14 Augustus 1895, besluit het om dit te reël.  Die Genootskappers het gevoel dat die koerant, Di Patriot, wat die Genootskap in 1876 op die been gebring het, nie in die doel slaag wat hulle in gedagte gehad het nie, naamlik om "van hart tot hart met die huisgesin te spreek". Di Patriot, wat in 1876 as spreekbuis vir die taalstrewe van die Genootskap van Regte Afrikaners verskyn het, en waarvan S.J. du Toit ook redakteur was, het mettertyd in ‘n nuusblad verander.